Praktiserende læger og lægevagten i Region Midtjylland oplever et massivt pres fra bekymrede borgere på grund af frygten for corona. 'Læs først på Sundhedsstyrelsen hjemmeside og brug hotline', lyder rådene.

Annonce

REGION MIDTJYLLAND: - Frygten for corona sætter lægevagten under pres, så de rigtigt syge har vanskeligere ved at komme igennem på telefonen. Det fortæller læge Søren Svenningsen, formand for de praktiserende lægers vagtudvalg, der administrerer lægevagten i Region Midtjylland. - Lægevagten er under massivt pres. Der ringer 20-25 procent flere end der plejer, på grund af frygten for corona, fortæller Søren Svenningsen, der også er læge i Mårslet Lægehus. Mange bekymrede ringer ifølge ham med generelle spørgsmål, som man ligesom godt kan søge svar på Sundhedsstyrelsens hjemmeside sst.dk og www.coronasmitte.dk. Her er også en fælles hotline til myndighederne om generelle spørgsmål. Det er på telefon 7020 0233. - Folk ringer med symptomer som ikke som sådan er behandlingskrævende, og selv om de ikke har været i de udsatte områder, som fremgår af Sundhedsstyrelsens side. Hvis man ikke har været i et risikoområde eller har været i kontakt med smittede, bør man ikke ringe til lægevagten, fordi man så blokerer for andre, der har brug for hjælp. Men man skal selvfølgelig ringe, hvis man bliver akut dårlig, siger Søren Svenningsen.

Covid-19 Læs mere på: coronasmitte.dk Corona-hotline: 7020 0233

Annonce

Læger i telefonkø

Ud over lægevagten er de praktiserende læger også under pres fra deres egne patienter, der er bekymrede for corona. Hvis der er patienter, som lægerne frygter kan have fået corona-virus, skal lægerne visitere dem videre til en test på infektionsmedicinsk afdeling på Aarhus Universitetshospital. Men også her er systemet nu tilsyneladende under pres. - Jeg oplevede, at skulle vente i kø i 75 minutter i telefonen for at komme igennem til infektionsmedicinsk med en henvisning af en patient, vi gerne ville have testet, fortæller Søren Sveningsen.

Annonce

Mange hjem fra Østrig

De lange ventetider bekræftes af ledende overlæge Lars Østergaard fra infektionsmedicinsk afdeling på Aarhus Universitetshospital. - Det er rigtigt, at der mandag har været ventetid på 40-75 minutter til trods for, at vi har femdoblet bemandingen på telefonerne. Men det skyldes, at Tyrol er kommet på listen over risikoområder. Og mange er nu kommet hjem fra skiferie og er snottede. Ja, du drømmer ikke om, hvor mange østjyder, der har været i Østrig på skitur.

De praktiserende læger og lægevagten oplever stor travlhed på grund af corona-virus. De sender bl.a. patienter til test i det nye drive-in testcenter ved Aarhus Universitetshospital i Skejby. Foto: Ernst van Norde/Ritzau Scanpix

Annonce

Ny model for lægerne

Ifølge Lars Østergaard indførte afdelingen over middag modellen, så de praktiserende læger ikke mere skal ringe ind, men kan sende en e-mail med navn og telefonnummer på de borgere, de gerne vil have testet. - Derefter ringer vi borgerne op og giver dem en tid i testcentralen. Vi kører døgnvagt, så man kan få tider i hele døgnet. Lars Østergaard tilføjer, at man aldrig nogensinde før har oplevet en situation med en virus som denne. - Derfor skal man selvfølgelig have lidt tålmodighed, men vi løser problemerne, som de opstår, siger overlægen.

Annonce

Ikke alvorligt for de fleste